
Text rozhodnutia
Súd: Krajský súd Bratislava Spisová značka: 5Sp/25/2013 Identifikačné číslo súdneho spisu: 1013200452 Dátum vydania rozhodnutia: 25. 02. 2014 Meno a priezvisko sudcu, VSÚ: JUDr. Peter Pospech ECLI: ECLI:SK:KSBA:2014:1013200452.1 ROZSUDOK V MENE SLOVENSKEJ REPUBLIKY Krajský súd v Bratislave pred samosudcom JUDr. Petrom Pospechom, v právnej veci navrhovateľa: O. V., U..W.., W. W. D. X, XXX XX O., H.: XX XXX XXX, právne zast. Advokátskou kanceláriou PASTIERIK s.r.o., so sídlom Továrenská 6, 811 09 Bratislava, proti odporcovi: Mestská časť Bratislava - Staré Mesto, so sídlom Vajanského nábrežie 3, 814 21 Bratislava, právne zast. Mgr. Zuzanou Čiernikovou, o preskúmanie rozhodnutia č.j. 1878/17693/2012/DOD/Kar zo dňa 28.12.2012, takto r o z h o d o l : Súd napadnuté rozhodnutie odporcu č.j. 1878/17693/2012/DOD/Kar zo dňa 28.12.2012 z r u š u j e a vec vracia odporcovi na ďalšie konanie podľa § 250j ods. 2 písm. a/ a c/ O.s.p. Navrhovateľovi súd náhradu trov konania nepriznáva. Navrhovateľovi sa odpúšťa zaplatenie súdneho poplatku vzhľadom na úspešnosť v spore. o d ô v o d n e n i e : Napadnutým rozhodnutím Mestskej časti Bratislava - Staré mesto č.j. 1878/17693/2012/DOD/Kar zo dňa 28.12.2012 bolo odporcom uložené obchodnej spoločnosti O. V. U..W.., W. W. D.K. X, XXX XX O., H.: XX XXX XXX, za porušenie § 2 ods. 8 všeobecne záväzného nariadenia Mestskej časti Bratislava - Staré Mesto č. 12/2011 o dodržiavaní čistoty a poriadku na území Mestskej časti Bratislava - Staré Mesto, ktorého sa dopustila tým, že porušila povinnosť udržiavať poriadok a čistotu na prenajatých parkovacích miestach na F. T. a na J. T. č. 2 až 4 v Bratislave, v dňoch ktoré sú podrobne uvedené vo výrokovej časti predmetného rozhodnutia pokuta vo výške 1500,- Eur s tým, že pokuta je splatná v lehote 15 dní odo dňa nadobudnutia predmetného rozhodnutia. Odporca svoje rozhodnutie odôvodnil tým, že inšpektor verejného poriadku zistil dňa 26.6.2012 na prenajatých parkovacích boxoch na F. ulici v Bratislave, dňa 25.6.2012 na prenajatých parkovacích boxoch na J. ulici v Bratislave a dňa 21.6.2012 na Q. ulici v Bratislave porušenie ustanovenia § 2 ods. 8 všeobecne záväzného nariadenia Mestskej časti Bratislava - Staré Mesto č. 12/2011 o dodržiavaní čistoty a poriadku na území Mestskej časti Bratislava - Staré Mesto, ku ktorému došlo tým, že na parkovacích boxoch nebola udržiavaná čistota a poriadok, keď sa na nich nachádza rôzny odpad - odpadky a lístie, čím došlo k narušeniu vzhľadu a prostredia Mestskej časti Bratislava - Staré Mesto. Porušenie preukazuje aj fotodokumentácia vyhotovená inšpektorom verejného poriadku v predmetné dni, ktorá je súčasťou spisového materiálu. Proti vydanému rozhodnutiu podal právny zástupca navrhovateľa Advokátska kancelária Pastierik s.r.o. opravný prostriedok - návrh na preskúmanie napadnutého rozhodnutia v ktorom poukázal na skutočnosť, že pojem udržiavať čistotu a poriadok nie je vo VZN č. 12/2011 žiadnym spôsobom bližšie špecifikovaný resp. definovaný. Táto povinnosť je stanovená všeobecne, bez bližšej špecifikácie, čo nebráni tomu, aby bol zo strany odporcu Mestskej časti Bratislava - Staré Mesto svojvoľne zneužívaný, čo sa stalo v konkrétnom prípade. Navrhovateľ je toho názoru, že sa ako účastník konania nemohol dopustiť porušenia § 2 ods. 8 VZN č. 12/2011, keďže jednotlivé parkovacie boxy neužíva, ale používajú ich jednotlivé subjekty (napr. chodci, prevádzkari priľahlých zariadení). K znečisteniu mohlo teda dôjsť iba porušením zákazu, vyplývajúceho z ustanovenia § 2 ods. 2, písm. a/ a b/ citovaného VZN zo strany parkujúcich, chodcov a prevádzkarov priľahlých zariadení. Preto sa navrhovateľ v žiadnom prípade nemohol dopustiť porušenia povinnosti podľa citovaného ustanovenia. Ak by to chcel niekto tvrdiť musel by preukázať, že konkrétne znečistenie spôsobil navrhovateľ alebo jeho zamestnanci. Správny orgán konštatoval, že bola veľmi dobrá spolupráca medzi inšpektorom verejného poriadku a pracovníkmi navrhovateľa a žiadnym relevantným spôsobom nezdôvodnil prečo táto spolupráca zo strany inšpektora verejného poriadku od určitého času nepokračuje. Okrem toho za dodržiavanie čistoty na označených parkovacích miestach vo všeobecnosti zodpovedá podľa § 3 ods. 1 citovaného VZN ich správca, ktorým je Mestská časť Bratislava - Staré Mesto a nie účastník konania, ktorý má jednotlivé parkovacie miesta iba v nájme. S poukazom na ustanovenie čl. II ods. 3, písm. c/ nájomnej zmluvy nájomca je povinný vykonávať bežné letné čistenie parkovacích miest. V nájomnej zmluve však nie je stanovená frekvencia bežného letného čistenia parkovacích miest. Podľa názoru navrhovateľa týmto odvolaním napadnuté rozhodnutie starostky mestskej časti Bratislava - Staré mesto hoci je datované dňom 28.12.2012 opustilo sféru vplyvu správneho orgánu t.j. bolo dané na poštovú prepravu, teda bol zo strany správneho orgánu vykonaný úkon k jeho oznámeniu, po jeho podpise starostkou až dňa 22.1.2013 a navrhovateľovi bolo rozhodnutie doručené až dňa 23.1.2013 t.j. po uplynutí dvojmesačnej subjektívnej lehoty podľa § 28 ods. 2, 4 zákona č. 377/1990 Zb. o hlavnom meste SR Bratislave v znení platnom do 31.12.2012, v ktorej môže primátor alebo starosta uložiť pokutu podľa tohto zákonného ustanovenia. Do doručenia tohto rozhodnutia účastníkovi konania išlo podľa právneho zástupcu navrhovateľa iba o vnútorný akt správneho orgánu a až jeho oznámením t.j. doručením účastníkovi konania sa stal záväzným pre správny orgán a až po nadobudnutí jeho právoplatnosti by sa stal záväzným aj pre účastníka konania. Preto podľa názoru právneho zástupcu navrhovateľa musí správny orgán konanie zastaviť a preto žiada, aby správny orgán odvolaniu vyhovel a napadnuté rozhodnutie zrušil a konanie zastavil. Krajský súd v Bratislave ako súd vecne a miestne príslušný na konanie podľa tretej hlavy piatej časti O.s.p. preskúmal napadnuté rozhodnutie v rozsahu dôvodov, ktoré uviedol vo svojom odvolaní právny zástupca navrhovateľa podľa § 244 O.s.p. a po jeho preskúmaní v rozsahu dôvodov, ktoré právny zástupca navrhovateľa uviedol vo svojom opravnom prostriedku dospel k záveru, že opravný prostriedok navrhovateľa je dôvodný. Z obsahu spisového materiálu konajúci súd zistil nasledovný skutkový a právny stav. Napadnutým rozhodnutím odporcu zo dňa 28.12.2012 pod sp.zn. 1878/17693/2012/DOD/Kar bola navrhovateľovi uložená pokuta vo výške 1500,- Eur za porušenie povinnosti udržiavať poriadok a čistotu na prenajatých priestoroch na F. ulici v Bratislave a na J. ulici v Bratislave. Odporca svoje rozhodnutie oprel o ustanovenia § 2 ods. 8 všeobecne záväzného nariadenia Mestskej časti Bratislava - Staré Mesto č. 12/2011 o dodržiavaní čistoty a poriadku na území Mestskej časti Bratislava - Staré Mesto, ku ktorému došlo tým, že na parkovacích boxoch nebola navrhovateľom ako nájomcom udržiavaná čistota a poriadok, keď sa na nich nachádzal rôzny odpad - odpadky a lístie, čím došlo k narušeniu vzhľadu a prostredia Mestskej časti Bratislava - Staré Mesto. Podľa názoru odporcu znečistenie preukazuje aj pripojená fotodokumentácia, ktorá je súčasťou spisového materiálu. Proti tomuto rozhodnutiu podal právny zástupca navrhovateľa opravný prostriedok, v ktorom poukázal na pojem udržiavať čistotu a poriadok, ktorá nie je vo všeobecne záväznom nariadení Mestskej časti Bratislava - Staré Mesto bližšie špecifikovaná resp. definovaná. Podľa názoru súdu navrhovateľ ako účastník konania sa nemohol dopustiť porušenia § 2 ods. 8 všeobecne záväzného nariadenia č. 12/2011, keďže jednotlivé boxy jednak neužíva, ale ich používajú chodci alebo prevádzkari priľahlých zariadení a k znečisteniu mohlo dôjsť iba porušením zákazu, ktoré vyplýva z ustanovenia § 2, písm. a/ a b/ citovaného nariadenia zo strany parkujúcich, chodcov a prevádzkarov priľahlých zariadení. Keby niekto chcel tvrdiť, že znečistenie bolo spôsobené navrhovateľom ako nájomcom tieto tvrdenia by musel preukázať. Za dodržiavanie čistoty na parkovacích miestach zodpovedá podľa § 3 ods. 1 citovaného VZN ich správca, ktorým je Mestská časť Bratislava - Staré Mesto a nie účastník konania. Podľa čl. II ods. 3, písm. c/ nájomnej zmluvy nájomca je povinný vykonávať bežné letné čistenie parkovacích miest. Túto povinnosť podľa ustanovenia nájomnej zmluvy plní navrhovateľ prostredníctvom svojho zmluvného partnera Čistiaca služba s.r.o. Podľa výkazu odpracovaných prác boli v dotknutom období, uvedenom v oznámení o začatí konania parkovacie boxy na F. ulici čistené dňa 25.6.2007, parkovacie miesta na J. ulici v dňoch 26.6.2012, dňa 3.7.2012 a 10.7.2012 a parkovacie miesta na Q. ulici dňa 5.7.2012. Podľa § 250j ods. 2, písm. a/ a c/ O.s.p., súd zruší napadnuté rozhodnutie správneho orgánu a vráti vec žalovanému správnemu orgánu na ďalšie konanie, ak po preskúmaní rozhodnutia v medziach opravného prostriedku dospel k záveru, že rozhodnutie správneho orgánu vychádzalo z nesprávneho právneho posúdenia. Podľa ust. § 250j ods. 2, písm. c/, súd zruší rozhodnutie, ak zistenie skutkového stavu je nedostačujúce na posúdenie veci. Po preskúmaní napadnutého rozhodnutia konajúci súd dospel k záveru, že správny orgán nesprávne právne vec posúdil, nakoľko za dodržiavanie čistoty na označených parkovacích miestach zodpovedá podľa § 3 ods. 1 všeobecného záväzného nariadenia Mestskej časti Bratislava - Staré Mesto ich správca a s poukazom na ustanovenie čl. II ods. 3, písm. c/ nájomnej zmluvy nájomca t.j. navrhovateľ je povinný vykonávať bežné čistenie parkovacích miest, čo navrhovateľ vykonával prostredníctvom svojho zmluvného partnera - spoločnosti Čistiaca služba s.r.o., o čom hovorí výkaz odpracovaných prác v dotknutom období uvedenom v oznámení o začatí správneho konania. Z preskúmavania napadnutého rozhodnutia a z opravného prostriedku konajúci súd zistil, že parkovacie boxy boli na F. ulici čistené dňa 25.6.2007 a parkovacie miesta na J. ulici boli čistené v dňoch 26.6.2012, dňa 3.7.2012 a 10.7.2012 a parkovacie miesta na Q. ulici dňa 5.7.2012. Nesprávne právne posúdenie vychádza aj z faktu, že rozhodnutie starostky Mestskej časti Bratislava - Staré Mesto bolo datované dňom 28.12.2012 a na poštu bolo dané na podpise starostkou až dňa 22.1.2013 a navrhovateľovi bolo doručené - oznámené až 23.1.2013 t.j. po uplynutí dvojmesačnej subjektívnej lehoty podľa § 28 ods. 2 a 4 zákona č. 377/1990 Zb. o hlavnom meste SR Bratislave v znení platnom do 31.12.2012, v ktorej môže primátor alebo starosta uložiť pokutu podľa tohto zákonného ustanovenia. Vzhľadom na vyššie uvedené súd napadnuté rozhodnutie odporcu č.k. 1878/17693/2012/DOD/Kar zo dňa 28.12.2012 zrušil podľa § 250j ods. 2, písm. a/ a c/ O.s.p. v novom konaní bude povinnosťou správneho orgánu opätovne posúdiť skutkový stav na základe správneho právneho predpisu, objektívne posúdiť námietky právneho zástupcu navrhovateľa, ktoré uviedol vo svojom opravnom prostriedku a po ich posúdení opätovne rozhodnúť. Právny zástupca navrhovateľa si uplatnil trovy konania a právneho zastúpenia, ktoré však nevyčíslil v lehote 3 dní v súlade s ust. § 151 ods. 1 a 2 O.s.p. s tým, ak účastník konania podľa ods. 1 nevyčísli trovy konania, súd náhradu trov konania nepriznáva a v takom prípade súd nie je viazaný rozhodnutím o prisúdení náhrady trov konania v rozhodnutí, ktorým sa konanie končí. Vzhľadom na úspešnosť v spore súd odpustil navrhovateľovi povinnosť zaplatiť súdny poplatok v sume 35,- eur na účet tunajšieho súdu. Poučenie: Proti tomuto rozhodnutiu je možné podať odvolanie v lehote 15 dní od jeho doručenia, písomne, dvojmo na Krajskom súde v Bratislave. V odvolaní sa má uviesť okrem všeobecných náležitostí /§ 42 ods. 3 O.s.p./, proti ktorému rozhodnutiu odvolanie smeruje, v akom rozsahu ho napáda a v čom odvolávateľ vidí nesprávnosť postupu a rozhodnutia súdu.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2014:1013200452.1 (dáta aktuálne k 15. 11. 2026). Záväzné je znenie zverejnené súdom.




